**Poročilo o Erasmus izmenjavi na National University of Ireland Maynooth, Irska**

S študijsko izmenjavo na NUIM (National University of Ireland Maynooth) Irska sem zelo zadovoljna in bi izkušnjo priporočala vsakemu! Študij je v celoti v angleškem jeziku. Priporočljivo je dobro znanje angleščine, saj študij in ocenjevanje potekata skozi predavanja, izpite, eseje. Vendar se tudi ni treba tega preveč prestrašiti, kajti spoznala sem Francoze, za katere ne bi rekla, da imajo osnovno znanje angleščine, in so uspeli končati vse obveznosti ☺ Kakovost študija je zelo visoka in za Erasmus študente je na voljo veliko predmetov, med katerimi lahko izbirajo. Profesorji in zaposleni na univerzi so zelo prijazni in vedno pripravljeni pomagati (kot na splošno vsi Irci). Zelo všeč mi je bil kampus, ker česa podobnega pri nas sploh ne poznamo. Ustvari se večji občutek povezanosti in pripadnosti med študenti, skoraj tako kot da bi živel v majhni vasi (8000 študentov in zaposlenih). Prvi teden poteka orientacijski teden, posebej organiziran za tuje študente. Tako imaš možnost spoznati univerzo, študij, predmete, kampus … NUIM obiskuje zelo veliko tujih študentov, ki tam študirajo redno, prav tako pa bi ocenila, da je na leto več kot 100 Erasmus študentov. Priporočala bi, da si nastanitev poiščite privat (house sharing), ker lahko najdete sobo veliko ceneje kot v študentskem domu (jaz sem plačevala za svojo sobo 320 € z vsemi stroški na mesec, medtem ko soba v študentskem domu stane najmanj 400 € na mesec, če si deliš sobo). Hrana v cenejših trgovinah (Lidl, Aldi) je primerljiva z našimi cenami, vendar je veliko dražje, če greš jest ven v restavracijo. Veliko dražji je tudi alkohol (pint Guinnessa stane v popularnem študentskem pubu Roost v Maynoothu 4,30 €). Maynooth je tudi zelo blizu Dublina (40 min z vlakom ali avtobusom, približno 3 € v eno smer), tako da ni nevarnosti, da bi se naveličali življenja v malem mestu. International Student Society (kako se priključiti, boste izvedeli na orientacijskem tednu) organizira veliko izletov po Irski. Na voljo je tudi ogromno ostalih krožkov oz. societies, kot jim rečejo. Priporočam, da se priključite čim večim in res čim bolje izkoristite družabno življenje na NUIM, ki je precej pestro. Predlagam tudi, da se pridružite NUIM Erasmus skupini na fb (<https://www.facebook.com/groups/286185868106621/?ref=br_tf>). Pa srečno ☺

September 2013

ajarogina@gmail.com